Foto: Guliver Image/Getty Images

HRVATSKA je odradila posljednji trening uoči utakmice kvalifikacija za Svjetsko prvenstvo protiv Islanda (večeras, 20:45).

Ante Čačić je još uoči puta na Island znao koji će sastav izvesti. Ostalo je samo da mu još netko ne otpadne do utakmice, a to se na posljednjem treningu nije dogodilo. Na travnjaku možemo očekivati izrazito ofenzivnu Hrvatsku.

Na golu će Danijela Subašića zamijeniti Lovre Kalinić.

"Velika je odgovornost na njemu, ali Lovre je imao sjajnih obrana i sad u Belgiji. Vrlo često je bio i na vratima u reprezentaciji. Potvrdio se i nema straha za njega", poručio je Čačić.

Obranu će predvoditi povratnik Dejan Lovren. Stoper Liverpoola posljednju je natjecateljsku utakmicu za reprezentaciju odigrao prije gotovo tri godine, 9. rujna 2014. protiv Malte (2:0). Nakon toga je uslijedio niz ozljeda i sukoba s Čačićem, zbog kojeg je i propustio Europsko prvenstvo.

Tekst se nastavlja ispod oglasa

Uz njega će, budući da nema Vedrana Ćorluke, u srcu obrane zaigrati Domagoj Vida. Čačić ne može računati ni na Šimu Vrsaljka pa će desni bek biti Tin Jedvaj, a lijeva strana je rezervirana za Dinamova Pivarića.

Nakon što je otpao i Ivan Rakitić, ukazala se prilika Mateu Kovačiću. On bi mogao biti najofenzivniji od trojca u veznom redu Badelj - Modrić - Kovačić.

Budući da Hrvatska ima problema i s nedostatkom krilnih nogometaša, a da Mandžukić blista na lijevom krilu u Juventusu, otvorila se pozicija i za Nikolu Kalinića koji će predvoditi hrvatski napad. Mandžukić će biti na lijevom krilu, a na desnom Ivan Perišić kojemu bi ovo mogla biti posljednja utakmica u reprezentaciji u ulozi igrača Intera. Već na sljedeće okupljanje mogao bi stići kao nogometaš Manchester Uniteda.

Hrvatska, pokazuje i sama ofenzivna formacija, želi nanijeti Islanđanima prvi domaći poraz nakon četiri godine i tako napraviti veliki korak prema Rusiji...